
ABSTRACT


Stagiile de practică (internship/scholarship) în cadrul parlamentelor aparţinând statelor membre UE, Parlamentului European şi Consiliului Europei urmăresc atât formarea profesională a studenţilor, a absolvenţilor universitari şi nu în ultimul rând a cetăţenilor, cât şi familiarizarea acestora cu modul de funcţionare a forurilor legislative; internship-urile permit pe de o parte stagiarilor dobândirea experienţei şi abilităţilor de lucru în sectorul public şi/sau al politicilor europene, iar pe de altă parte, oferă parlamentelor posibilitatea de a încuraja studierea la diferite niveluri a subiectelor legate de parlament, atrăgând tinerii dotaţi şi pregătindu-i pentru o carieră ulterioară în administraţia parlamentară.

Lucrarea de faţă prezintă informaţii legate de funcţionarea şi buna practică a programelor de internship/scholarship în cadrul parlamentelor naţionale şi instituţiilor europene, furnizate pe site-urile oficiale şi în cadrul reţelei Centrului European pentru Cercetare şi Documentare Parlamentară (ECPRD
) în anul 2013.


Majoritatea programelor se adresează studenţilor din anii finali de studiu şi/sau absolvenţilor universitari şi de studii masterale, care doresc să participe alături de personalul permanent al parlamentelor la lucrările comisiilor şi departamentelor legislative, de cercetare, documentare şi bibliotecă. Unele dintre programe oferă şi drepturi salariale stagiarilor, însă cele mai multe nu prevăd remunerarea acestora. 


Perioda de desfăşurare a stagiilor variază în mare parte între o lună şi un an, cu posibilitatea extinderii acesteia cu încă 6 luni în cazuri excepţionale (cazul Spaniei). 


Programele de internship parlamentar vizează selecţionarea tinerilor care studiază dreptul, ştiinţele politice şi economice, precum şi managementul administraţiei publice de către o echipă mixtă formată din reprezentanţi ai instituţiilor parlamentare şi mediul universitar pe baza curriculumului vitae şi a unui parcurs academic performant. 


Finalizarea programelor poate conduce în unele cazuri la recrutarea internilor în cadrul structurilor permanente ale parlamentelor, mizându-se în acest caz pe alcătuirea unui corp de elită format din studenţi şi tineri absolvenţi care pot aduce plusvaloare calităţii actului legislativ. 

* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

STAGII LA PARLAMENTUL EUROPEAN
 

Pentru a contribui la formarea profesională a cetăţenilor şi a le permite să se familiarizeze cu modul de funcţionare al Parlamentului European, această instituţie le oferă mai multe posibilităţi de a efectua stagii în cadrul Secretariatului său General.

Parlamentul European propune diferite tipuri de stagii, care pot fi remunerate sau nu: 
a) stagii pentru absolvenţi ai învăţământului superior numite „Robert Schuman” (opțiune generală și opțiune jurnalism);

b) stagii de formare; 
c) stagii pentru interpreţi de conferinţă şi stagii pentru traducători; 
d) stagii „ad hoc”, care au la bază acorduri încheiate între Parlament şi organisme terţe.


Noile norme referitoare la stagiile în cadrul Secretariatului Parlamentului European au intrat în vigoare la data de 1 februarie 2013. 

  
Autorităţi

 Pentru toate stagiile care fac obiectul prezentelor norme, autoritatea abilitată să hotărască cu privire la admitere este Directorul general al Direcţiei Personal sau împuternicitul acestuia.

După aprobarea bugetului Parlamentului European, autoritatea competentă stabileşte numărul maxim de stagii din fiecare categorie care pot fi acordate în timpul exerciţiului bugetar, precum şi procentul de stagii care pot face obiectul unei prelungiri. 

Comitetul consultativ pentru stagii are rolul de a supraveghea calitatea conţinutului şi buna desfăşurare a stagiilor, precum şi de a organiza un sistem de primire a stagiarilor. În acest sens, el prezintă Secretarului General recomandări care ar putea fi utile. Comitetul este consultat cu privire la orice proiect de modificare a prezentelor norme. Comitetul este alcătuit dintr-un reprezentant al fiecărei direcţii generale, desemnat de Secretarul General dintre funcţionarii responsabili pentru stagii în fiecare direcţie generală.  Secretarul General numeşte preşedintele comitetului, secretarul şi un observator din partea Comitetului consultativ pentru egalitatea de şanse între femei şi bărbați (COPEC).

Condiţii de admitere la stagiu

Stagiarii trebuie:

a) să fie cetăţeni ai unui stat membru al Uniunii Europene sau ai unei ţări candidate la aderarea la Uniunea Europeană;

b) să fi împlinit vârsta de 18 ani la data începerii stagiului;

c) să cunoască în mod aprofundat una dintre limbile oficiale ale Uniunii Europene;

d) să nu fi beneficiat de un stagiu sau de un contract de angajare remunerat, plătite din bugetul Uniunii Europene, pentru o perioadă mai lungă de patru săptămâni consecutive;

e) în cazul stagiarilor în domenii legate de copii, să prezinte un cazier judiciar, emis cu mai puţin de un an în urmă în ultimul loc de reşedinţă al stagiarului. În cazul în care cazierul judiciar provine dintr-o ţară în care se prevede un model special de cazier pentru persoanele care au contact cu copiii, se solicită acest tip de document.

Procedura de admitere

Singura modalitate de a depune o candidatură la un stagiu este online, prin intermediul site-ului Parlamentului European. Biroul de stagii examinează admisibilitatea candidaturilor, pe baza condiţiilor stabilite.

Pentru fiecare perioadă de stagiu, Biroul de stagii trimite serviciilor competente ale direcţiilor generale, în funcţie de opţiunile exprimate de candidaţi, datele relevante ale fiecărui candidat admisibil, precum şi numărul orientativ de stagiari pe care Direcţia generală îi poate primi.

Serviciile competente ale direcţiilor generale examinează aceste candidaturi pe baza calificărilor şi aptitudinilor candidaţilor, a nevoilor specifice legate de activităţile prevăzute de respectivele direcţii generale şi a capacităţii de primire a serviciilor lor. Pentru fiecare candidatură propusă, serviciile competente ale direcţiilor generale precizează serviciul la care urmează să fie repartizat candidatul, precum şi datele de contact ale coordonatorului de stagiu şi transmite tema prevăzută de acesta pentru desfăşurarea stagiului. 

 Candidaţii selectaţi primesc o propunere de stagiu în care se indică adresa de email a coordonatorului lor de stagiu. Candidaţii selectaţi se pot adresa coordonatorului de stagiu pentru a li se furniza programul stagiului, precum şi temele abordate şi sarcinile care le vor fi alocate.

Candidaţii selectați trebuie să furnizeze în termenul indicat în propunere următoarele:

a)formularul de candidatură datat şi semnat;
b)convenţia de stagiu semnată de candidat şi, după caz, de reprezentantul instituţiei de învăţământ unde studiază;

c)declaraţia semnată privind păstrarea secretului profesional şi a discreţiei.

d)un document care să le dovedească cetăţenia; 
e)copii ale diplomelor menţionate în formularul de candidatură online.
Obligaţiile generale ale stagiarilor

Stagiarul se angajează să respecte normele interne ale instituţiei. 
Pe toată durata stagiului, stagiarii se află sub supravegherea unui coordonator de stagiu.

Stagiarii trebuie să respecte instrucţiunile coordonatorului de stagiu şi pe cele ale superiorilor ierarhici din serviciul în care îşi desfăşoară activitatea, precum şi dispoziţiile administrative ale autorităţii competente. Ei trebuie să respecte, de asemenea, normele interne de funcţionare ale Parlamentului European, în special normele privind securitatea.

Stagiarii trebuie să contribuie la activităţile desfăşurate în cadrul serviciilor în care au fost repartizaţi. 
Drepturile de autor asupra studiilor efectuate în timpul stagiului aparţin Parlamentului European.

Stagiarii trebuie să păstreze discreţia cu privire la evenimentele şi informaţiile de care au cunoştinţă în timpul petrecut în cadrul instituţiei.  Stagiarilor li se interzice să transmită vreunei persoane documente sau informaţii care nu au fost făcute publice, cu excepţia cazului în care instituţia îşi dă acordul. Ei trebuie să respecte această obligaţie şi după terminarea stagiului.

Stagiarii nu pot avea alte legături profesionale care ar putea fi incompatibile cu stagiul pe care îl efectuează.

Stagiarii trebuie să respecte legislaţia statului în care sunt repartizaţi, fiind necesar să se înscrie în registrul populației.

Suspendarea stagiului

La cererea motivată a stagiarului, adresată autorităţii competente şi aprobată de coordonatorul de stagiu, autoritatea competentă poate suspenda temporar un stagiu, pe o perioadă de maximum o lună. Sub rezerva aceloraşi condiţii, coordonatorul de stagiu poate solicita suspendarea stagiului, din motive justificate corespunzător. 

Încheierea anticipată a stagiului

Autoritatea competentă poate decide încheierea stagiului înainte de expirarea perioadei pentru care acesta a fost acordat, în următoarele cazuri:

· la cererea motivată a stagiarului, adresată autorităţii competente şi aprobată de către coordonatorul de stagiu;

· la cererea motivată a coordonatorului de stagiu, aprobată de directorul său general şi adresată autorităţii competente, în special din motive funcţionale imperioase sau ca urmare a neîndeplinirii sau îndeplinirii defectuoase de către stagiar a obligaţiilor ce îi revin;

· din proprie iniţiativă, în special din motive funcţionale imperioase sau ca urmare a neîndeplinirii de către stagiar a obligaţiilor ce îi revin, după audierea acestuia.

Încheierea stagiului

Stagiul se încheie la expirarea perioadei pentru care acesta a fost acordat.

La încheierea stagiului, stagiarul îi transmite coordonatorului de stagiu raportul său.

În cazul în care stagiarul şi-a îndeplinit toate obligaţiile ce îi revin, Biroul de stagii îi eliberează un certificat de stagiu, folosind un formular tip, în care se precizează durata stagiului, serviciul şi locul în care acesta a fost efectuat şi numele coordonatorului de stagiu.

Programul de lucru

Programul de lucru corespunde programului de lucru în vigoare în cadrul Parlamentului European. Sunt posibile modificări ale programului în cazul stagiilor în domenii legate de copii (stagii la creşe). 

Concediile

Stagiarii au dreptul la două zile de concediu pentru fiecare lună de stagiu efectuată.
Stagiarii au dreptul la zilele libere indicate în lista sărbătorilor legale şi a zilelor nelucrătoare ale Parlamentului European, cu condiţia ca acestea să cadă în perioada stagiului.

Stagiile pentru absolvenţii învăţământului superior

Aceste stagii sunt destinate exclusiv absolvenţilor de universitate sau de instituţii similare. Scopul lor este de a le permite stagiarilor să îşi completeze cunoştinţele dobândite în timpul studiilor şi să se familiarizeze cu activitatea Uniunii Europene, în special cu cea a Parlamentului European.

Există două opţiuni: opţiunea generală; opţiunea jurnalism.

Condiţiile specifice de admitere

Toți candidaţii la un astfel de stagiu trebuie să fi absolvit, înainte de data limită de depunere a candidaturii, un ciclu de studii universitare de minimum trei ani, atestat printr-o diplomă.

Candidaţii la stagii cu opţiunea jurnalism trebuie, de asemenea, să aibă competențe profesionale dovedite prin lucrări publicate, prin înscrierea în asociaţia jurnaliştilor dintr-un stat membru al Uniunii Europene sau printr-o diplomă în jurnalism recunoscută într-un stat membre al Uniunii Europene sau într-un stat candidat la aderare la Uniunea Europeană.

Durata stagiului

Durata stagiilor pentru absolvenţi ai învăţământului superior este de cinci luni.  Aceste stagii nu pot face obiectul unei prelungiri.

Drepturile băneşti
Absolvenţii învăţământului superior care beneficiază de un stagiu primesc o bursă.

Stagiile de formare

Parlamentul European le oferă candidaţilor care deţin, înainte de termenul de depunere a candidaturii, o diplomă care atestă absolvirea studiilor liceale corespunzătoare nivelului care permite admiterea în învăţământul universitar sau care au urmat studii superioare sau tehnice echivalente acestui nivel, posibilitatea de a efectua stagii practice. Acestea sunt destinate în special candidaţilor care trebuie să efectueze un stagiu în cadrul studiilor, cu condiţia să fi împlinit vârsta de 18 ani până în prima zi a stagiului.

Dacă un stagiu are caracter obligatoriu în cadrul

– planului de învăţământ al unei universităţi sau al unei instituții echivalente,

– formării profesionale la nivel înalt, organizate de un organism non-profit (în special institute sau organisme publice),

– unei condiţii obligatorii pentru a putea exercita o profesie,

Parlamentul European poate accepta candidaţii care îndeplinesc condiţiile generale de admitere, pe baza unei justificări din partea acestor organisme sau a entităților care acordă accesul la exercitarea unei profesii.

Durata stagiului

Durata stagiilor de formare este cuprinsă între o lună şi patru luni. 
Indemnizaţia
Stagiarii care beneficiază de stagii de formare primesc o indemnizaţie lunară al cărei cuantum se stabileşte în cadrul convenţiei de stagiu.

STAGII LA CONSILIUL UNIUNII EUROPENE

Programul se adresează în principal tinerilor absolvenţi ai învăţământului superior. Scopul stagiului este de a oferi o privire de ansamblu asupra obiectivelor şi problemelor legate de integrarea europeană, de a oferi cunoştinţe practice privind funcţionarea serviciilor Secretariatului General al Consiliului, aprofundarea şi aplicarea cunoştinţelor dobândite pe parcursul studiilor sau vieţii profesionale.

Admiterea la stagiu nu conferă calitatea de funcţionar sau agent al Comunităţii Europene, nu conferă niciun drept ori prioritate în vederea unei angajări ulterioare în cadrul Secretariatului General al Consiliului. În fiecare an, serviciile interesate din cadrul Secretariatului General al Consiliului prezintă directorului de resurse umane o cerere de recrutare de stagiari. Pe baza cererilor, a creditelor disponibile, directorul de resurse umane aprobă numărul şi durata stagiilor pentru fiecare serviciu. 

Secretariatul General al Consiliului oferă trei tipuri de stagii: stagii remunerate, stagii obligatorii, stagii rezervate funcţionarilor naţionali. 

Condiţii de admitere şi selecţie

Pentru a fi admişi la un stagiu, candidaţii trebuie să fie resortisanţi ai unui stat membru al UE sau ai unui stat candidat la aderare; să fi încheiat, la data limită a depunerii cadidaturii, cel puţin primul ciclu de studii superioare, atestate de o diplomă de absolvire sau de un echivalent al acesteia. Candidaţii trebuie să deţină cunoştinţe aprofundate în ceea ce priveşte una dintre limbile oficiale ale UE şi cunoştinţe satisfăcătoare în ceea ce priveşte o altă limbă oficială. Pentru a permite unui număr cât mai mare de cetăţeni europeni să se familiarizeze cu instituţiile europene, nu sunt acceptabile cadidaturi ale unor persoane care au efectuat deja un stagiu de peste 8 săptămâni, remunerat sau nu, la un serviciu al unei instituţii sau organism european. 

Dosarul trebuie să conţină formularul de candidatură, CV, scrisoare de intenţie, copie a actului de identitate, copie a diplomelor sau adeverinţelor de absolvire, copii ale atestatelor de activitate profesională desfăşurată. 

Organizarea stagiului

Stagiarul este pus la dispoziţia unuia sau a mai multor servicii ale Secretariatului General al Consiliului. În cadrul serviciului la care a fost repartizat, stagiarul participă la activităţile acestuia la un nivel corespunzător formării sale. Activitatea sa este îndrumată şi monitorizată de către un consilier de stagiu, care informează Biroul pentru stagii asupra oricărui incident semnificativ survenit pe parcursul stagiului (performanţe necorespunzătoare, boli, accidente, comportament inadecvat, întreruperea stagiului).

Durata stagiului este de 5 luni. În cazuri excepţionale, directorul de resurse umane poate fixa o durată mai redusă a stagiului, limita minimă fiind de trei luni.  Poate fi acordată o prelungire, cu titlu excepţional, fără ca durata totală a stagiului să depăşească şase luni. Orice prelungire peste perioada de cinci luni nu este remunerată. 

Drepturile şi obligaţiile stagiarilor

Stagiarii au obligaţia de a:

· efectua 37 de ore de lucru sptămânal; programul este, în principiu, între orele 9 – 17.30;

· respecta instrucţiunile şefului de unitate în subordinea căruia se află, precum şi instrucţiunile consilierului de stagiu;

· respecta dispoziţiile privind programul de stagiu şi Regulamentul de procedură;

· păstra discreţia totală cu privire la orice fapte şi informaţii care îi sunt aduse la cunoştinţă în cursul stagiului;

· întocmi, la terminarea perioadei de stagiu, un raport de activitate; consilierul elaborează un raport de evaluare a stagiului. 

STAGII LA CURTEA DE JUSTIŢIE A UNIUNII EUROPENE

Curtea de Justiţie a Uniunii Europene oferă în fiecare an un număr limitat de stagii remunerate, cu o durată maximă de cinci luni. Stagiile se efectuează în principal la Direcția cercetare şi documentare, la Serviciul presă și informare, la Direcţia generală de traducere şi la Direcţia de interpretare.
Există două perioade de stagiu:

- de la 1 martie la 31 iulie (formularul trebuie trimis cel târziu la 30 septembrie);

- de la 1 octombrie la 28 februarie (formularul trebuie trimis cel târziu la 30 aprilie).

Candidaţii, titulari ai unei diplome universitare în drept sau în ştiinţe politice sau, pentru stagiile la Direcţia interpretare, ai unei diplome de interpret de conferinţă, trebuie să imprime, să completeze un formular și să îl trimită prin poştă la Unitatea resurse umane a Curţii de Justiţie a Uniunii Europene,  însoţit de un curriculum vitae detaliat şi de copii ale diplomelor și/sau ale certificatelor.

Stagiile la Direcţia de interpretare, cu o durată cuprinsă între 10 şi 12 săptămâni, se adresează în primul rând interpreţilor de conferinţă aflaţi la început de carieră şi a căror combinaţie lingvistică prezintă interes pentru Direcţia de interpretare. Obiectivul este de a le oferi acestora posibilitatea de a fi îndrumați în cursul perfecţionării profesionale, mai ales în ceea ce priveşte interpretarea juridică, care presupune atât pregătirea dosarelor și efectuarea de cercetări terminologice, cât și exerciții practice în „cabină închisă". Este necesară cunoaşterea limbii franceze. 

AUSTRIA

Parlamentul Austriei nu organizează un program de sine stătător de internship, însă departamentul legislativ şi de cercetare alături de biblioteca instituţiei şi serviciul de documentare şi mass-media acceptă cereri individuale de internship.


În general, stagiile pot dura între o lună şi un an, cele pe termen scurt fiind destinate studenţilor din anii finali de studiu, iar cele pe termen lung (“Verwaltungspraktikum”) absolvenţilor universitari. 

Internii sunt remuneraţi cu echivalentul unei pătrimi până la un sfert din salariul unui angajat al instituţiei.
BELGIA


În fiecare an, Camera Reprezentanţilor primeşte un număr mic de studenţi, pentru o perioadă de 10 zile, în cadrul unui stagiu, de cele mai multe ori la solicitarea acestora sau a instituţiilor de învăţământ, pentru a participa la lucrările unui anumit departament. Studenţii lucrează în baza unui acord între Camera Reprezentanţilor şi instituţia de învăţământ respectivă şi nu sunt remuneraţi.

CEHIA


Parlamentul Cehiei, respectiv Camera Deputaţilor organizează un program de internship pentru studenţii proveniţi din cadrul facultaţilor de ştiinţe sociale şi drept. Programul se desfăşoară în cadrul departamentului de cercetare, pe o perioadă de maximum 3 luni, fără ca studenţii să fie remuneraţi. În urma finalizării programului de internship există posibilitatea recrutării studenţilor în cadru personalului permanent al Camerei Deputaţilor, existând 3 cazuri până în prezent.

CROAŢIA


În Parlamentul croat există programul „Sunt voluntar în Parlamentul croat”, pe baza Legii voluntariatului (2008). Scopul programului este de a creşte încrederea populaţiei în funcţionarea instituţiilor democratice. Acest program include studenţi din anii 4 şi 5 ai facultăţilor de ştiinţe politice şi de drept, care vor lucra pe lângă parlamentari; numărul acestora variază în funcţie de solicitările parlamentarilor. Selecţia se face pe baza rezultatelor obţinute (puncte), iar studenţii nu sunt remuneraţi. Programul se desfăşoară de 4 ani, perioadă în care au participat 150 de studenţi.

ESTONIA

În cadrul Secretariatului Parlamentului Estoniei există un program special de internship, în scopul recrutării personalului pentru serviciile de cercetare şi documentare, pentru bibliotecă, ca şi pentru comisiile parlamentare.

Departamentul de personal este responsabil pentru organizarea programului de internship. 

Condiţiile necesare pentru a putea aplica la un program de internship în cadrul Riigikogu constau în pregătirea universitară (aplicantul trebuie să fi parcurs cel puţin doi ani de studii universitare), cunoaşterea limbii estoniene şi interesul dovedit pentru activitatea Parlamentului. 
În ceea ce priveşte durata stagiului, nu este oficial menţionată o limită; în practică este vorba de cel puţin o lună. 
În mod obişnuit, un stagiar/intern nu este remunerat, iar pe parcursul unui an se primesc ca interni circa 10-15 studenţi. 

Internshipul permite participanţilor la acest program dobândirea experienţei şi abilităţilor de lucru în sectorul public; pe de altă parte, oferă Parlamentului posibilitatea de a încuraja studierea la diferite niveluri a subiectelor legate de parlament şi parlamentarism, dar şi  de a atrage tinerii dotaţi pentru a lucra în cadrul acestei instituţii publice. 
FINLANDA

Parlamentul Finlandei dispune de un program de internship pentru studenţi, care lucrează în cadrul serviciilor de documentare şi cercetare trei luni în perioada de vară şi primesc un salariu de 1602 euro/lună, la care se adaugă o sumă zilnică pentru masă. Salariul este plătit de către Parlament; unii studenţi sunt plătiţi de către universităţi.

Activitatea de internship nu conduce în mod obligatoriu la obţinerea unui loc de muncă în cadrul Parlamentului. 

Activitatea de internship este, în mod obişnuit, cea efectuată de către funcţionarii angajaţi ai instituţiei, cu condiţia ca aceasta să fie monitorizată în mod oficial de către un consilier. De regulă se primeşte 1 intern la 10 angajaţi ai parlamentului, pentru o perioadă de trei luni. Pe durata unui an sunt înregistrate circa 200 aplicaţii. 

FRANŢA
 

Programele de stagii în cadrul Parlamentului francez sunt coordonate de către Serviciul Resurse Umane, în cazul stagiilor de scurtă durată (o săptămână) sau în cazul stagiarilor străini (funcţionari). În cazul studenţilor stagiari, directorii diferitelor servicii (este vorba, în general, de Serviciul Legislativ), stabilesc programul de lucru al acestora. 

Programele organizate de către Parlamentul francez sunt cele denumite “şedinţe de observare”, care se adresează elevilor din clasa a treia în vârstă de 12 ani (două stagii pe an), cele pentru stagiarii străini (două până la patru programe pe an) şi cele pentru studenţii care fac practică în cadrul Serviciului Legislativ (stagii pe tot parcursul anului). 

În ceea ce priveşte criteriile de selecţie, în cazul elevilor, singurul criteriu este cel al ordinii de depunere a cererii de efectuare a stagiului. Pentru studenţii stagiari, selecţia se face pe baza CV-ului şi scrisorii de intenţie, cărora li se poate adăuga şi un interviu. Condiţia prealabilă este aceea de a fi înscris la un program de masterat de profil.
GERMANIA

În Bundestag-ul german există programe de recrutare pentru studenţi, pentru o perioadă de maximum 6 luni, fără ca aceştia să fie remuneraţi. Raportul interni/ angajaţi este de 1/ 60. Internii au statut de observatori ai procesului legislativ în Bundestag şi, de asemenea, au şansa de a dobândi cunoştinţe din administraţia parlamentară.

GRECIA


Parlamentul elen organizează stagii pentru studenţi şi absolvenţi, cu o durată de până la 6 luni. Cursanţii sunt plătiţi lunar de Parlament, aceste plăţi fiind considerate burse, fără a avea vreo corelaţie cu salariile plătite angajaţilor pentru aceeaşi muncă. Numărul de cursanţi depinde de nevoile curente ale fiecărui departament (de obicei 1 sau 2 cursanţi în fiecare departament). Nu există o procedură specială de recrutare a cursanţilor după absolvirea stagiului în structurile Parlamentului.

ITALIA


Mai multe departamente din cadrul Camerei Deputaţilor, sub directa coordonarea a Secretarului General, organizează stagii de practică (scholarship) pentru absolvenţii de studii superioare în baza unor acorduri încheiate între instituţie şi aceştia. Absolvenţii sunt repartizaţi departamentelor din forul legislativ italian, putând alege între următoarele zone de activitate: relaţii internaţionale, domeniul bugetar şi al finanţelor publice, legislaţie, documentare şi administraţie. Stagiarii trebuie să participe activ la seminariile şi workshop-urile organizate în cadrul instituţiei. 

Stagiile sunt organizate pe o perioadă de 6 luni, fiind acceptaţi maxim 14 participanţi/stagiu. Participanţii la stagiu nu primesc nici un fel de remuneraţie sau rambursare a cheltuielilor. 

Selecţia candidaţilor este efectuată din rândul absolvenţilor de drept, ştiinţe politice şi economice şi a absolvenţilor de master de către o comisie comună formată din consilieri parlamentari şi cadre didactice universitare.

NORVEGIA 


Parlamentul Norvegiei derulează un program de internship destinat studenţilor în cadrul departamentului de cercetare, care se poate extinde pe perioada unui an de zile. Participanţii la program sunt angajaţi cu jumătate de normă şi sunt renumeraţi în cuantumul unei ¼ din salariul întreg al unui angajat al departamentului de cercetare.

POLONIA


În cadrul Sejm-ului, există o practică potrivit căreia sunt angajaţi studenţi, pentru o perioadă de 6 luni, în cadrul Departamentului de Cercetare, care lucrează la oficiul de informaţii pentru parlamentari. Mai mult, Departamentul de Resurse Umane recrutează, pe baza unui program de formare profesională, pentru un an de zile, absolvenţi în administraţie parlamentară. Stagiul se finalizează cu un examen şi majoritatea internilor sunt angajaţi apoi în administraţia Sejm-ului.

SLOVACIA


Parlamentul slovac are programe de internship pentru studenţi. Aceştia lucrează în cadrul Parlamentului timp de 8 luni şi nu sunt remuneraţi. În funcţie de departamentul la care sunt repartizaţi se stabileşte şi numărul de interni (de ex.: departamentul cercetare: 10 angajaţi şi 4 interni; departamentul afaceri externe: 14 angajaţi şi 5-6 interni). Comisiile au, de obicei, 2 angajaţi şi 1 intern, însă nu toate comisiile au interni.


Până în prezent, după 16 ani de program de internship în Parlament, au lucrat aproximativ 450 de interni, dintre care 10 sunt acum angajaţi ai Parlamentului, unul este parlamentar şi câţiva dintre ei sunt asistenţi parlamentari.
SPANIA


Parlamentul Spaniei oferă mai multe tipuri de programe de internship destinate absolvenţilor de studii superioare, în următoarele domenii de activitate:

· arhivă, bibliotecă şi documentare (12 locuri);

· elaborare studii şi comunicare instituţională (4 locuri);

· politici UE (3 locuri), programul fiind deschis tuturor cetăţenilor 
membrii UE vorbitori de limbă spaniolă; 

· documentare în cadrul Comisiei electorale centrale (3 locuri).


De asemenea, Parlamentul organizează seminarii adresate studenţilor din anii finali, care studiază dreptul, ştiinţele politice sau jurnalismul în cadrul universităţilor de stat şi a celor private din Spania dar şi din statele membre UE (cu condiţia cunoaşterii limbii spaniole, a sistemului constituţional şi parlamentar din Spania).  
Perioda de internship se întinde pe maximum 12 luni, cu posibilitatea extinderii în cazuri excepţionale pe încă 6 luni. Salariul brut anual al unui intern se situează în jurul sumei de 12.900 Euro, stabilit în funcţie de tipul de program de internship frecventat.
Dupa finalizarea stagiului de internship, participanţii la program nu sunt recrutaţi direct în cadrul structurilor permanente ale Parlamentului; ei pot participa la  concursurile de ocupare a funcţiilor publice.
SUEDIA


În cadrul Parlamentului suedez, numai biblioteca şi câteva comisii acceptă interni. Totuşi, în prezent, serviciul de cercetare şi departamentul de relaţii internaţionale recrutează interni de două ori pe an. Internii lucrează un semestru (aproape 20 de săptămâni), fără a fi plătiţi. Ei primesc totuşi fonduri de la autoritatea guvernamentală suedeză însărcinată cu distribuirea de fonduri pentru studii şi închirieri de echipamente (CSN).


În ultimii 3 ani, au fost angajaţi 2 interni după efectuarea stagiului în Parlament. 

UNGARIA

În cadrul forului legislativ ungar departamentul legislativ este responsabil cu organizarea unui program de scholarship anual, care începe în octombrie şi se încheie în iunie. În primele 6 săptămâni ale stagiului participanţii sunt familiarizaţi cu organizarea şi funcţionarea Parlamentului Ungariei şi a procesului legislativ; în următoarea perioadă aceştia participă la activităţile comisiilor parlamentare şi a altor departamente. 

Programul de scholarship se adresează anual unui număr de 14 studenţi, care trebuie să îndeplinească următoarele criterii de eligibiltate: să studieze dreptul, ştiinţele politice sau managementul administraţiei publice şi să facă dovada unui parcurs academic de excepţie. 

Selecţia candidaţilor este efectuată de către o comisie formată din reprezentanţi ai departamentului legislativ şi ai structurilor parlamentare în cadrul cărora urmează ca stagiarii să-şi desfăşoare activitatea.

Numele participanţilor la program sunt făcute publice pe site-ul instituţiei. 
� � HYPERLINK "https://ecprd.secure.europarl.europa.eu/ecprd/navigation.do" �https://ecprd.secure.europarl.europa.eu/ecprd/navigation.do�


� http://www.europarl.europa.eu/aboutparliament/ro/007cecd1cc/Traineeships.html


� � HYPERLINK "http://www.consilium.europa.eu/uedocs/cmsUpload/Decision%20118.07%20RO%20sn02323-re01[1].pdf" ��http://www.consilium.europa.eu/uedocs/cmsUpload/Decision%20118.07%20RO%20sn02323-re01[1].pdf�





� � HYPERLINK "http://curia.europa.eu/jcms/jcms/Jo2_10338/" ��http://curia.europa.eu/jcms/jcms/Jo2_10338/�


� � HYPERLINK "https://ecprd.secure.europarl.europa.eu/ecprd/secured/detailreq.do?id=160978&hl=160979" \l "fastViewBG" �https://ecprd.secure.europarl.europa.eu/ecprd/secured/detailreq.do?id=160978&hl=160979#fastViewBG�


� � HYPERLINK "https://ecprd.secure.europarl.europa.eu/ecprd/secured/detailreq.do?id=160978&hl=161003#reply_161003" ��https://ecprd.secure.europarl.europa.eu/ecprd/secured/detailreq.do?id=160978&hl=161003#reply_161003�





� � HYPERLINK "https://ecprd.secure.europarl.europa.eu/ecprd/secured/detailreq.do?id=160978&hl=161003#reply_161003" ��https://ecprd.secure.europarl.europa.eu/ecprd/secured/detailreq.do?id=160978&hl=161003#reply_161003�


� � HYPERLINK "https://ecprd.secure.europarl.europa.eu/ecprd/secured/detailreq.do?id=154962&hl=154982#reply_154982" ��https://ecprd.secure.europarl.europa.eu/ecprd/secured/detailreq.do?id=154962&hl=154982#reply_154982�





� � HYPERLINK "https://ecprd.secure.europarl.europa.eu/ecprd/secured/detailreq.do?id=160978&hl=160979" \l "fastViewBG" �https://ecprd.secure.europarl.europa.eu/ecprd/secured/detailreq.do?id=160978&hl=160979#fastViewBG�

